Bishkekda afg‘onistonlik qochqinlar norozilik namoyishi o‘tkazdi

Bishkekdagi BMT vakolatxonasi binosi oldida bir necha o‘n nafar afg‘onistonlik qochqinlar o‘zlariga Qirg‘iziston fuqaroligini berish yoki AQSh yo Kanadaga jo‘natishlarini talab qilib norozilik namoyishi o‘tkazdi.
«Biz Qirg‘izistonda qochqinlar mandati bo‘yicha yashaymiz. Bu hujjat bilan ishga joylashish qiyin. Bizga Qirg‘iziston fuqaroligini berishlarini yoki Kanada yo Amerikaga jo‘natishlarini istaymiz», — dedi namoyish ishtirokchilaridan biri Ali Sarvar Muhammad Nabi.
Uning so‘zlariga ko‘ra, ayrim qochqinlar Qirg‘izistonda 18-20 yildan beri yashaydi, lekin hujjat ololmaydi.
«Afg‘onistondan ko‘plab fuqarolarni AQSh yoki Kanadaga jo‘natishayotganini eshitdik, bizni ham o‘sha yerga jo‘natishlarini so‘raymiz», — deya talab qilgan namoyish ishtirokchilari.
Ular norozilik namoyishini AQShning Qirg‘izistondagi elchixonasi binosi oldida ham o‘tkazishlarini ma'lum qilgan.